Jou plat magie vir die somer | Huisgenoot
Jou plat magie vir die somer
Huisgenoot Digitaal op November 25, 2008 Deel
Enigeen, wat ook al jou ouderdom, kan met ‘n ferm magie spog
Deur die Health24-span
Onder jou boepie se vetlagie is drie hoof-maagspiergroepe wat wag op die kans om ferm en viets te word. ‘n Ieder en ‘n elk, jonk of oud, kan met die regte oefening en eetplan ‘n plat maag kry, sê Pea Blaauw, ‘n biokinetikus van Kaapstad.
As jy die reeks oefeninge hier onder elke dag doen, sal jy binne ‘n maand ‘n verskil kan sien en voel – en ná twaalf weke sal jy verras wees met die resultaat, mits jy dit kombineer met ‘n gesonde eetplan en ander fiksheidsoefeninge, sê Pea.
Oefening moet altyd met ‘n gesonde eetplan gepaardgaan. Jy kan die mooiste arms, platste maag of fermste agterstewe op aarde hê, maar as dit met ‘n lagie vet bedek is, gaan dit altyd pap en vormloos lyk.
Vir ‘n mooi maag binne dertig dae doen elke dag twee stelle van vyftien herhalings elk van vier van die oefeninge hieronder. Wissel die soort oefeninge af sodat jy elke week minstens een stel van elk doen. Die geheim is om elke oefening baie beheers te doen en daarop te konsentreer om jou maagspiere te gebruik.
Gebruik jou maagspiere om jou skouers baie beheers op te lig en weer te laat sak. Dis ‘n klein beweging. Hou jou voete plat op die vloer en probeer om nie jou kop met jou hande te lig nie.
Jy kan die oefening eers op die vloer doen, en ná ‘n week of twee op ‘n groot bal met jou lyf horisontaal en jou voete plat op die vloer.
Gebruik jou maagspiere om jou bolyf en skouers na jou opgetrekte bene toe te lig. Moenie jou rug hol maak as jy jou bolyf oplig nie.
Jy kan die oefening eers op die vloer doen en ná ‘n week of twee op ‘n groot bal met jou lyf horisontaal en jou voete plat op die vloer.
Hou jou arms soos ‘n bokser s’n en slaan in die lug terwyl jy jou bolyf na bo bring. Jy kan reguit na voor, na die kant en meer as een keer in die lug boks met elke opsit.
Trek jou maagspiere saam en beweeg jou elmboog na jou teenoorgestelde knie. Hou dit vir vyf sekondes en beweeg stadig terug na die beginposisie. Jou lae rug moet heeltyd plat teen die vloer bly.
Lê op ‘n matjie en trek jou knieë teen jou bors op. Hou met jou hande aan ‘n apparaat of iets stewigs vas. Gebruik jou maagspiere om jou boude van die vloer af te lig.
Vingers na tone
Hou jou arms reguit terwyl jy jou vingers na jou tone toe lig. Beweeg jou bolyf in die rigting van jou knieë en hou jou maag ingetrek. Moenie jou ken plat teen jou borskas druk nie.
Hou ‘n klein bal met albei hande vas. Rus met jou nek en skouers op ‘n groot bal, voete plat en lyf horisontaal. Draai jou arms baie beheers na links, stadig terug tot reg in die middel en dan na regs.
Illustrasies: Arthur Millar
Vorige storieOorlewingsgids vir die vel	Volgende storieOntsyfer disleksie
Oscar Pistorius het vir my boodskappe gestuur, sê model Katie Price
Vrou vertel openhartig van haar lewe ná sy tydens gewapende roofrog geskiet, verlam is
Gateway to Space: Die ruimtesending na Suid-Afrika het veilig geland
Dubbele dosis verjaardagvierings vir gewese Mej. en Mnr. SA!